Man voor kleinkinders met panga aangevalArgieffoto: Reint Dykema Koos Ludeke (59) is Woensdagoggend omstreeks 06:00 ten aanskoue van sy twee kleinkinders met pangas, messe en ŉ ysterstaaf op sy plaas aangerand. Kol. Thandi Mbambo, woordvoerder van die polisie, het gesê Ludeke wou sy plaas, Boschplaat, naby Hoopstad verlaat met sy twee kleinkinders toe hy sien sy voertuig se band is pap. “Vier mans gewapen met pangas, messe en ŉ ysterstaaf het skielik te voorskyn gekom en hom aangeval. Hy het beserings aan sy hande opgedoen,” het Mbambo gesê. Marius Muller, nasionale operasionele koördineerder van AfriForum, het gesê die man is aan sy voorarm gewond. “Die man het terug na die plaashuis beweeg. Die oomblik toe sy vrou sien wat aangaan het sy ŉ vuurwapen gaan haal en ŉ skoot afgevuur. Die verdagtes het gevlug,” het Mbambo gesê. Sy kleinkinders is nie tydens die voorval beseer nie. Volgens Mbambo is naburige boere gemobiliseer en die polisie in kennis gestel. “Die boere het onder meer vliegtuie gebruik om die verdagtes wat in die bosse in gevlug het op te spoor,” het Mbambo gesê. Die boere het vier verdagtes, in hul twintigs, in hegtenis geneem en aan die Hoopstad-polisie oorhandig. Volgens Mbambo is een verdagte van Hoopstad en die ander drie van Bloemhof. “Die verdagtes sal aangekla word van poging tot moord en binnekort in die hof verskyn.”